Stanovisko

k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 289/1995 Z.z. o dani z pridanej hodnoty v znení neskorších predpisov 

	Skupina poslancov Národnej rady Slovenskej republiky predložila poslanecký návrh na zmenu a doplnenie zákona č. 289/1995 Z.z. o dani z pridanej hodnoty v znení neskorších predpisov, v ktorom sa navrhuje zmena podmienok pri vrátení nadmerného odpočtu vzniknutého v súvislosti s obstaraním investičného majetku a doplnenie prílohy č. 1 zákona, ktorá obsahuje zoznam tovarov a služieb podliehajúcich zníženej sadzbe dane 14 %, o tovar patriaci do položky colného sadzobníka 151419 – ostatné (repkový olej). Cieľom poslaneckého návrhu zákona je umožniť vrátenie nadmerného odpočtu platiteľovi dane pri drobných investíciách daňovým úradom do 30 dní od podania daňového priznania a uplatňovanie zníženej sadzby dane pri repkovom oleji.

	Daň z pridanej hodnoty patrí medzi prioritné oblasti aproximácie práva a pred vstupom do Európskej únie je nevyhnutné dosiahnuť maximálne zosúladenie slovenskej právnej úpravy tejto dane so Šiestou smernicou Rady EÚ 77/388/EHS, ktorá je základnou smernicou upravujúcou uplatňovanie dane z pridanej hodnoty v Európskej únii.
	
V období pred vstupom Slovenskej republiky do Európskej únie je potrebné v zákone o dani z pridanej hodnoty vykonať viacero závažných zmien tak, aby právna úprava dane z pridanej hodnoty bola zosúladená so smernicami platnými pre danú oblasť. Táto úloha bola premietnutá aj do zámerov novelizácie zákona o dani z pridanej hodnoty účinnej od 1. januára 2003. Zákonom č. 511/2002 Z.z., ktorý novelizuje zákon o dani z pridanej hodnoty s účinnosťou od 1. januára 2003, sa v súlade s čl. 17 až 20 Šiestej smernice upravilo uplatňovania odpočtov dane a vrátenie nadmerných odpočtov.
	
	Článok 18 bod 4. Šiestej smernice ustanovuje, že v prípade, ak v zdaňovacom období suma oprávnených odpočítaní vstupnej dane presahuje sumu splatnej dane na výstupe, môže krajina podľa podmienok, ktoré stanoví, preniesť nadmerný odpočet do nasledujúceho obdobia alebo nadmerný odpočet refundovať. V Slovenskej republike sa od roku 1994 uplatňoval systém refundácie nadmerného odpočtu. Tento systém sa však v Slovenskej republike neosvedčil, na čo poukazuje Medzinárodný menový fond vo viacerých správach hodnotiacich uplatňovanie dane z pridanej hodnoty v Slovenskej republike. V zmysle čl. 18 bod 4. Šiestej smernice a na základe odporúčaní misie Medzinárodného menového fondu, ktorá navrhuje jednoznačné zmeny v daňovej politike v oblasti dane z pridanej hodnoty zamerané na zníženie počtu nárokov na vrátenie nadmerných odpočtov, sa od 1. januára 2003 zaviedla kompenzácia nadmerného odpočtu platiteľa dane s jeho vlastnou daňovou povinnosťou v nasledujúcich zdaňovacích obdobiach. Pre platiteľov dane, u ktorých vývoz tovaru, vývoz služieb a medzinárodná preprava predstavuje najmenej 30 % z celkového obratu, a pre platiteľov dane, ktorí na výstupe uplatňujú prevažne zníženú sadzbu dane, to znamená, že nadmerný odpočet vzniká z dôvodu rozdielnosti základnej sadzby dane na vstupe a zníženej sadzby dane na výstupe (napr. poľnohospodárstvo a stavebníctvo), platí naďalej zvýhodnený režim pri vrátení nadmerného odpočtu, to znamená, že daň sa vráti po skončení zdaňovacieho obdobia, v ktorom nadmerný odpočet vznikol. Tento zvýhodnený režim platí aj v prípade, ak platiteľovi dane v zdaňovacom období vznikne nadmerný odpočet z titulu nákupu investičného majetku v cene cca 600 tis. Sk.

	Misia Medzinárodného menového fondu vo svojej hodnotiacej správe z decembra 2001 odporučila Slovenskej republike obmedziť v zákone o dani z pridanej hodnoty vrátenie nadmerného odpočtu len na tých platiteľov dane, ktorí nadobudli investičný majetok v hodnote nad 2,5 mil. Sk. Ministerstvo financií SR premietlo toto odporúčanie do novely zákona o dani z pridanej hodnoty účinnej od 1. januára 2003, pričom na vrátenie nadmerného odpočtu určilo podstatne nižšiu minimálnu hodnotu investičného majetku, a to 600 tis. Sk, ktorá vyjadruje cenu jednotlivého investičného majetku. Návrh na rozšírenie aplikácie ustanovenia § 23 ods. 2 písm. c) zákona o dani z pridanej hodnoty na vrátenie nadmerného odpočtu pri viacerých kusoch investičného majetku, ak súčet ich cien dosiahne 600 tis. Sk, zásadným spôsobom rozšíri počet vrátení nadmerných odpočtov, čo bude mať negatívny dopad na výnos z dane z pridanej hodnoty v roku 2003, ktorý je v zákone o štátnom rozpočte na rok 2003 rozpočtovaný vo výške 99,4 mld. Sk, pričom výnos z tejto dane za rok 2002 bol 82,2 mld. Sk. V tejto súvislosti je potrebné upozorniť na skutočnosť, že čerpanie nadmerných odpočtov v roku 2002 v porovnaní s rokom 2001 opätovne vzrástlo o 1,9 mld. Sk, a to z 34,3 mld. Sk v roku 2001 na 36,2 mld. Sk v roku 2002. 
	
	V dôvodovej správe k poslaneckému návrhu zákona sa uvádza, že vrátenie nadmerného odpočtu nie je podporou štátu pre platiteľa dane, ale iba potvrdenie zásady neutrality dane. S týmto konštatovaním zásadne nemožno súhlasiť, nakoľko neutralita dane spočíva v možnosti uplatnenia si odpočtu dane za predpokladu, že ide o podnikateľa, ktorý túto daň odpočítava z celkovej dane na výstupe, ktorá by mala byť pri štandardnom podnikaní v rámci dodávok tovarov a služieb v tuzemsku vždy vyššia ako odpočítavaná daň, to znamená, že výsledným finančným vzťahom platiteľa dane k štátnemu rozpočtu je odvod splatnej dane a nie čerpanie nadmerných odpočtov.   

	Ministerstvo financií SR súhlasí s predloženým poslaneckým návrhom novely zákona o dani z pridanej hodnoty len v časti týkajúcej sa preradenia repkového oleja do zníženej sadzby dane. V časti týkajúcej sa zmeny podmienok na vrátenie nadmerného odpočtu pri obstaraní investičného majetku ministerstvo financií s poslaneckým návrhom novely zákona o dani z pridanej hodnoty nesúhlasí. 

Bratislava, 20.2.2003